Agenter kjøpte prostituerte til kollegas avskjedfest

USAs justisminister advarer sine ansatte mot sexkjøp

BLE GRILLET: I forrige uke ble DEA-leder Michele Leonhart grillet i Kongressen etter justisdepartementets rapport som avdekket en omfattende praksis hvor agenter betalte for prostituerte. Tirsdag ble det kjent at hun er ferdig som sjef for etaten. Foto:James Lawler Duggan,Reuters

Sjefen for USAs narkotikapoliti går av etter sexskandale

Flere DEA-agenter skal ha deltatt på ville sexorgier med prostituerte i Colombia. Nå har etatens leder, Michele Leonhart, levert sin oppsigelse.

Eivind Lindkvist Johansen

Oppdatert 22. april 2015

Artikkelen er over fem år gammel

En rapport fra det amerikanske justisdepartementet avdekket allerede i mars at flere agenter fra USAs narkopoliti DEA (Drug Enforcement Administration), i en periode mellom 2001 og 2012, hadde deltatt på sexfester med colombianske prostituerte, melder ABC.

De prostituerte skal i flere tilfeller ha blitt betalt for av medlemmer fra lokale narkotikakarteller. Det går også frem i rapporten at flere agenter mottok andre goder fra gjengmedlemmer, blant annet penger, dyre gaver og våpen.

I rapporten blir flere av hendelsene omtalt som «ville sexfester».

Eskortepike:- Obamas livvakter var idioter

Skandalen som har rystet USA førte også til at DEA-sjef Michele Leonhart i forrige uke ble kalt inn på teppet foran Kongressen. Der ble Leonhart blant annet kritisert for sin håndtering av saken, spesielt i forbindelse med at ingen tjenestemenn har fått sparken som en følge av sexkjøpene.

Noen få agenter ble straffet med suspensjoner på mellom to til fjorten dager uten lønn, mens «majoriteten av de involverte er fortsatt i tjeneste», uttalte DEA-lederen selv i høringen.

Tirsdag ble det kjent at Leonhart forlater sin stilling i løpet av neste måned.

– Flaut

En egen komité skal også granske om tjenestemennene kan ha delt sensitiv informasjon med gjengmedlemmer, enten frivillig eller ved at agentenes mobiler og PC-er lå fremme i forbindelse med sexfestene.

Flere av DEA-agentene har tidligere hevdet at de ikke hadde kjennskap til hvem som finansierte sexfestene, men justisdepartementets rapport slår likevel fast at «informasjon fra saksdokumentene tyder på at de burde ha forstått at de prostituerte til stede var betalt med kartellmidler».

Ved et tilfelle skal også to agenter ha betalt flere prostituerte med skattebetalernes penger i forbindelse med en kollegas avskjedsfest.

– Det er flaut at du ikke sparket den personen, uttalte blant annet Jason Chaffetz, leder av komiteen for oversyn og etterforskning i Kongressen.

Avslørt etter Secret Service-skandale

Leonhart selv, som har vært DEA-sjef siden 2007, sier hun ikke ble klar over den ulovlige praksisen før den såkalte Cartagena-skandalen ble kjent i 2012.

Da mistet flere Secret Service-agenter jobben, etter at det ble kjent at de drakk tungt og festet med prostituerte kort tid før den amerikanske presidenten skulle besøke landet.

Totalt elleve agenter ble fratatt sin sikkerhetsklarering og fem militærtjenestemenn ble suspendert fra sine stillinger.

I det tilfellet ble ikke Secret Service-sjefen sparket, fordi hun først ble ansatt etter at skandalen var et faktum. Under forrige ukes høring ble Leonhart blant annet konfrontert med at agentenes oppførsel hadde pågått i flere år hvor hun selv var leder for etaten – uten at hun grep inn.

BAKGRUNN: Sexskandalene rystet Secret Service - eskortepike snakker ut

Justisministeren advarer mot sexkjøp

JUSTISMINISTER: Eric Holder. Foto:Chip Somodevilla,Afp

I en pressemelding takker USAs justisminister Eric Holder sin «gode venn» Michele Leonhart for jobben hun har gjort og omtaler henne som en «partner i arbeidet med å trygge nasjonens sikkerhet og oppgaven med å beskytte landets borgere mot kriminalitet, utnytting og misbruk».

Tidligere denne måneden reagerte flere da Holder sendte ut en melding til alle ansatte i justisdepartementet, hvor han minte dem på at det er forbudt for dem å betale for prostituerte, uavhengig av hvilket land de befinner seg i.

«Tjenestemenn fra departementet som bryter disse reglene, risikerer suspensjon eller oppsigelse», går det frem i meldingen.

Publisert: 22.04.15 kl. 11:01 Oppdatert: 22.04.15 kl. 15:13

Les også

Mer om USA Colombia